Diari Oficial de la Generalitat Valenciana


Sumari del DOGV 8461, del 10-01-2019 (2018/11285)

RESOLUCIÓ de 23 de novembre de 2018, de la consellera d'Agricultura, Medi Ambient, Canvi Climàtic i Desenvolupament Rural, per la qual s'aprova la modificació parcial de traçat de la via pecuària assagador del Camí de Casablanca i Benillup, en el terme municipal de l'Alqueria d'Asnar.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8461

Data del DOGV
:   10-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11011


Data del document
:   23-11-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 23 de novembre de 2018, de la consellera d'Agricultura, Medi Ambient, Canvi Climàtic i Desenvolupament Rural, per la qual s'aprova la modificació parcial de traçat de la via pecuària assagador del Camí de Casablanca i Benillup, en el terme municipal de l'Alqueria d'Asnar. [2018/11982]  
Vist l'informe de l'instructor de l'expedient FOMODIFVP 01/2015 de modificació parcial de traçat de la via pecuària assagador del camí de Casablanca i Benillup, en el terme municipal de l'Alqueria d'Asnar, instruït per la Direcció Territorial d'Alacant de la Conselleria d'Agricultura, Medi Ambient, Canvi Climàtic i Desenvolupament Rural, a petició de l'Alcaldia de l'Alqueria d'Asnar, es posen de manifest els següents:  
  
  
Antecedents de fet  
Primer. En data 19 de maig de 2015, té entrada en el Registre PROP de la llavors Conselleria d'Infraestructures, Territori i Medi Ambient d'Alacant, ofici de l'Alcaldia de l'Alqueria d'Asnar de 14 de maig de 2015, en el qual comuniquen l'interés de l'Ajuntament en el desviament de l'assagador del Camí de la Casablanca i Benillup, en discórrer aquest per un vial que travessa un polígon industrial en aqueix municipi. Indiquen la seua pretensió que el desviament es faça pels terrenys que es troben a la disposició d'aqueix ajuntament, en la zona perimetral del polígon industrial, amb la qual cosa el traçat seria més concorde amb la finalitat de les vies pecuàries i es deixaria la zona industrial lliure, per a les activitats pròpies del sector secundari.  
Segon. En data 24 de novembre de 2015, té entrada en el registre de la Direcció Territorial d'Alacant de la Conselleria d'Agricultura, Medi Ambient, Canvi Climàtic i Desenvolupament Rural un nou ofici de l'Alcaldia de l'Alqueria d'Asnar, en què adjunta còpia d'escriptures per a acreditar la titularitat de l'Ajuntament dels terrenys pel qual discorria el traçat proposat.  
Tercer. En data 21 de gener de 2016, l'enginyer tècnic forestal de la Direcció Territorial d'Alacant, informa de manera favorable a l'inici de la tramitació de l'expedient de canvi de traçat de la via pecuària classificada amb el número 4 del projecte de classificació de vies pecuàries del terme municipal de l'Alqueria d'Asnar, denominada assagador del Camí de la Casablanca i Benillup, la qual està classificada amb una amplària de 10 metres i proposa sol·licitar autorització per al seu inici.  
  
Quart. En data 1 de febrer de 2016, la directora territorial d'Alacant de la Conselleria d'Agricultura, Medi Ambient, Canvi Climàtic i Desenvolupament Rural sol·licita a la Direcció General de Medi Natural i d'Avaluació Ambiental autorització per a la modificació parcial del traçat de la via pecuària assagador del Camí de la Casablanca i Benillup en el terme municipal de l'Alqueria d'Asnar.  
Cinqué. En data 23 de març de 2016, la tècnica del Servei d'Ordenació i Gestió Forestal, emet informe en què considera viable l'inici de l'expedient de modificació parcial del traçat de la via pecuària assagador del Camí de la Casablanca i Benillup en el terme municipal de l'Alqueria d'Asnar, en el tram comprés entre les coordenades UTM (723789,58; 4294557,98), tornant a enllaçar en el punt amb coordenades UTM (723998,34; 4294607,46) del sistema de referència ETRS89, fus 30), amb subjecció a la legislació vigent.  
Sisé. En data 23 de març de 2016, el cap de Servei d'Ordenació i Gestió Forestal proposa autoritzar l'inici de l'expedient de modificació parcial de traçat, amb subjecció a la legislació vigent.  
Seté. En data 23 de març de 2016, el director general de Medi Natural i Avaluació Ambiental resol autoritzar l'inici de l'expedient de modificació parcial de traçat en el tram comprés entre les coordenades UTM (723789,58; 4294557,98), tornant a enllaçar en el punt amb coordenades UTM (723998,34; 4294607,46) del sistema de referència ETRS89, fus 30), amb subjecció a la legislació vigent.  
Huité. En data 18 d'abril de 2016 té entrada en el registre de la Direcció Territorial d'Alacant ofici de la Direcció General, acompanyat de la resolució d'autorització d'inici de 23 de març de 2016.  
Nové. En data 31 de maig de 2016 té eixida del registre de la Direcció Territorial d'Alacant notificació de la resolució d'autorització, de data 20 de maig de 2016, a l'Ajuntament de l'Alqueria d'Asnar i als propietaris dels terrenys confrontants. I requeriment a l'Ajuntament esmentat, com a pas previ a redactar un informe definitiu de viabilitat, per a l'aportació de la documentació següent.  
Deu. En data 1 de juny de 2016 té eixida del registre de la Direcció Territorial d'Alacant ofici de 20 de maig de 2016, en el qual sol·licita al Servei de Patrimoni Immobiliari informe de valoració dels terrenys, quant a sòls urbans i urbanitzables, en concret, valoració dels terrenys ocupats actualment per la via pecuària (tenint en compte que l'amplària de la via pecuària és la menor entre l'amplària que tenen els carrers per on discorre la via pecuària quan ho fa per terrenys urbans i els 10 metres establits en la classificació) i els terrenys proposats per a la modificació del traçat (parcel·les A i C) per part de l'Ajuntament de l'Alqueria d'Asnar.  
Onze. En data 15 de juliol de 2016 té entrada en el registre de la Direcció Territorial d'Alacant informe de la Confederació Hidrogràfica del Xúquer de 13 de juliol de 2016, en què indica que la modificació de parcial de traçat de la via pecuària assagador del Camí de la Casablanca i Benillup afecta la parcel·la 9002 del polígon 10 del terme municipal de l'Alqueria d'Asnar titularitat de l'organisme de conca, i que aquesta és un llit que té la condició de domini públic hidràulic.  
  
Dotze. En data 23 de setembre de 2016 té eixida del registre de la Direcció Territorial d'Alacant ofici de 2 de setembre de 2016, al qual s'adjunta edicte de data 5 de setembre de 2016, que inclou llistat d'afectats la notificació als quals ha resultat infructuosa.  
Tretze. En data 31 d'octubre de 2016 té entrada en el registre de la Direcció Territorial ofici de l'Ajuntament de Santa Eulària des Riu, de data 24 d'octubre de 2016, al qual s'adjunta certificat de l'exposició pública en el tauler d'edictes.  
Catorze. En data 7 de novembre de 2016 té entrada en el registre general de la Conselleria d'Agricultura, Medi Ambient, Canvi Climàtic i Desenvolupament Rural, ofici del Servei de Patrimoni Immobiliari de 26 d'octubre de 2016, acompanyat d'informe del Servei de Gestió Immobiliària de 18 d'octubre de 2016, en el qual assenyala que és necessari que s'aporte plànol amb indicació dels terrenys objecte de modificació a l'efecte de valoració d'aquests. Remés posteriorment per la Secretària General Administrativa a la Direcció Territorial d'Alacant.  
  
Quinze. En data 23 de desembre de 2016, l'Ajuntament de l'Alqueria d'Asnar remet ofici a l'Oficina comarcal d'Alcoi de la conselleria, en contestació a l'ofici de requeriment de documentació de data 31 de maig de 2016, en què adjunta certificació cadastral descriptiva i gràfica, així com planimetria sol·licitada.  
Setze. En data 7 de març de 2017 té entrada en el registre de la Direcció Territorial, ofici del Servei de Patrimoni Immobiliari de data 23 de febrer de 2017, al qual s'adjunta còpia de l'informe complementari emés pel Servei de Gestió Immobiliària de valoració de terrenys per a modificació de traçat de via pecuària, en què assenyala una sèrie de consideracions tendents a reequilibrar la valoració econòmica de la modificació proposada i, en conseqüència, han d'establir-se com a condició necessària la renúncia a cap compensació econòmica de les parts, per a accedir al que se sol·licita.  
Dèsset. En data 13 de març de 2017 té eixida del registre de la Direcció Territorial ofici, al qual adjunta remissió d'anunci d'informació pública en el DOGV de l'expedient administratiu FOMODIFVP 01/2015 de modificació parcial de traçat de la via pecuària denominada assagador del Camí de la Casablanca i Benillup en el terme municipal de l'Alqueria d'Asnar al Servei de Coordinació i Suport Tècnic de la Conselleria d'Agricultura, Medi Ambient, Canvi Climàtic i Desenvolupament Rural.  
Díhuit. En data 13 de març de 2017 té eixida del registre de la Direcció Territorial ofici, al qual adjunta remissió d'anunci d'informació pública de l'expedient administratiu en el tauler d'edictes de l'Ajuntament de l'Alqueria d'Asnar, a l'efecte de notificació infructuosa.  
  
Denou. En data 15 de març de 2017 té eixida del registre de la Direcció Territorial ofici de 28 de febrer de 2017, notificat mitjançant correu certificat amb justificant de recepció, a l'interessat i afectats per la modificació parcial de traçat de la via pecuària esmentada, en el qual se'ls dona audiència, i se'ls posa de manifest l'expedient administratiu FOMODIFVP 01/2015 a l'efecte de poder al·legar i presentar els documents i justificacions que estimen pertinents.  
Vint. En data 6 d'abril de 2017 té eixida del registre general de la Confederació Hidrogràfica del Xúquer, escrit de consideracions del comissari d'aigües de l'organisme de conca esmentat.  
Vint-i-u. En data 24 d'abril de 2017 té entrada en el registre de la Direcció Territorial ofici de l'Ajuntament de l'Alqueria d'Asnar, al qual s'adjunta certificat de la informació pública de l'expedient de referència en el tauler d'anuncis.  
Vint-i-dos. En data 25 d'abril de 2017 té entrada en el registre general de la Conselleria de Sanitat Universal i Salut Pública, Departament d'Alcoi, escrit d'al·legacions de la Colla Ecologista La Carrasca-Ecologistes en Acció d'Alcoi i en data 4 de maig de 2017 té entrada en el registre de la Direcció Territorial de la nostra conselleria, i al seu torn, el cap de Secció Forestal remet l'escrit esmentat mitjançant ofici de 12 de maig de 2017 a la Direcció General del Medi Natural i Avaluació Ambiental, el registre d'entrada de la qual és de 19 de maig de 2017, i finalment, el cap de Servei d'Ordenació i Gestió Forestal emet un informe de 28 de juny de 2017 sobre aquest tema, que té entrada en el registre de la Direcció Territorial el 3 de juliol de 2017.  
Vint-i-tres. En data 13 de juliol de 2017, s'emet informe sobre les al·legacions plantejades després de la informació pública de l'expedient FOMODIFVP 01/2015.  
Vint-i-quatre. Amb data 17 de juliol de 2017, l'instructor de l'expedient FOMODIFVP 01/2015, redacta informe, en el qual, a més de relatar els antecedents relatius a l'expedient, manifesta:  
«D'acord amb la documentació que hi ha en l'expedient de referència, s'ha comprovat que el nou traçat proposat suposa una millora substancial del traçat descrit en el projecte de classificació de vies pecuàries del terme municipal de l'Alqueria d'Asnar, aprovat mitjançant Ordre de 16 de febrer de 1993 i publicat en el DOGV número 2021 d'11 de maig de 1993, ja que el tram que es pretén modificar discorre per un carrer asfaltat que es troba urbanitzat a banda i banda, amb dues naus industrials que el delimiten. El nou traçat, encara que té una major longitud, discorre per terrenys no urbanitzats, pròxims al llit del riu i, per tant, molt més apropiats per al trànsit ramader i per als usos complementaris com el passeig, senderisme, cavalcada, cicloturisme, etc.  
  
El canvi de traçat no interromp en cap cas el trànsit ramader ni els usos complementaris i compatibles. El punt d'inici del traçat seria, prenent l'eix de la via pecuària, aquell que correspon a les coordenades UTM (723789,58; 4294557,98), tornant a enllaçar en el punt amb coordenades UTM (723998,34; 4294607,46) del sistema de referència ETRS89, fus 30).  
El tram que es pretén desafectar suposa una superfície de 2.246 m², aproximadament del domini públic pecuari, i els terrenys pels quals discorreria el nou traçat i que corresponen a l'Ajuntament (finques A i C) i que es descriuen en les escriptures presentades, suposen una superfície de 5.107 m², per la qual cosa es pot garantir la integritat superficial per terrenys pertanyents a l'Ajuntament de l'Alqueria d'Asnar.»  
  
Vint-i-cinc. Amb data 1 d'agost de 2017 el tècnic instructor de l'expedient proposa «Estimar les consideracions presentades per la Confederació Hidrogràfica del Xúquer i desestimar les al·legacions plantejades per la Colla Ecologista La Carrasca-Ecologistes en Acció d'Alcoi, i aprovar la modificació parcial de traçat de la via pecuària assagador del camí de Casablanca i Benillup, en el terme municipal de l'Alqueria d'Asnar, tramitada en l'expedient FOMODIFVP 01/2015, conforme al que es disposa en la documentació escrita i gràfica que hi ha en l'expedient, i procedir a:  
- La desafectació del tram de la via pecuària descrita en la documentació i representat gràficament en la planimetria, les dades de la qual queden reflectides en la present proposta.  
- L'afectació del nou tram proposat de la via pecuària descrita en la documentació i representat gràficament en la planimetria, les dades de la qual queden reflectides en la present proposta.  
- L'autorització de la permuta entre els terrenys desafectats i els oferits per l'Ajuntament de l'Alqueria d'Asnar, la qual haurà de formalitzar-se posteriorment per a fer-se efectiva.  
Vint-i-sis. Amb data de registre d'entrada en aquesta conselleria 10 d'agost de 2017 (i núm. 34931) es rep ofici de la Direcció Territorial d'Alacant de 03.08.2017 en què s'adjunta la proposta de la directora territorial d'Alacant de la Conselleria d'Agricultura, Medi Ambient, Canvi Climàtic i Desenvolupament Rural sobre l'expedient de referència relatiu a la modificació parcial del traçat de la via pecuària assagador del Camí de la Casablanca i Benillup en el terme municipal de l'Alqueria d'Asnar, juntament amb l'informe de l'enginyer de la Demarcació d'Alcoi, així com l'expedient complet FOMODIFVP/01/2015.  
  
Vint-i-set. Vist l'informe del Servei d'Ordenació i Gestió Forestal de data 8 de novembre de 2018 en el qual es proposa continuar amb l'expedient FOMODIFVP 01/2015 segons la proposta de la Direcció Territorial d'Alacant i al que es disposa en l'informe de l'instructor de 17 de juliol de 2017 i d'1 d'agost de 2017.  
Vint-i-huit. Vista la proposta de la Direcció General de Medi Natural de data 19 de novembre de 2018 en què es proposa estimar les consideracions presentades per la Confederació Hidrogràfica del Xúquer i desestimar les al·legacions plantejades per la Colla Ecologista La Carrasca-Ecologistes en Acció d'Alcoi, tal com s'indica en la proposta de la Direcció Territorial d'Alacant de data 3 d'agost de 2017, i aprovar la modificació parcial de traçat de la via pecuària assagador del camí de Casablanca i Benillup, en el terme municipal de l'Alqueria d'Asnar, tramitada en l'expedient FOMODIFVP 01/2015, conforme al que es disposa en l'informe de l'instructor de 17 de juliol de 2017 i d'1 d'agost de 2017.  
  
Fonaments de dret  
Primer. La Conselleria d'Agricultura, Medi Ambient, Canvi Climàtic i Desenvolupament Rural de la Generalitat Valenciana, ostenta la competència exclusiva sobre les vies pecuàries, tal com reconeix el Decret 7/2015, de 29 de juny, del Consell (DOGV 7560, 30.06.2015), modificat per Decret 10/2015, de 6 de juliol, del president de la Generalitat (DOGV 7565, 07.07.2015).  
Segon. Al present acte administratiu li és aplicable el que es regula en la Llei 3/1995, de 23 de març, de vies pecuàries (BOE 71, 24.03.1995), la Llei 3/2014, d'11 de juliol, de la Generalitat, de vies pecuàries de la Comunitat Valenciana (DOGV 7319, 17.07.2014) i Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i altra legislació aplicable al cas.  
Tercer. Respecte de les al·legacions formulades en el tràmit d'informació pública i tràmit d'audiència, s'han respost a cadascuna d'aquestes, en els termes que s'exposen a continuació:  
- La Confederació Hidrogràfica del Xúquer formula les consideracions següents:  
· Que no es necessita autorització d'aquest organisme de conca, atés que no se sol·licita execució d'obra, ni cap instal·lació. En cas contrari, necessitarà l'autorització prèvia d'aquest (article 9 en relació amb els articles 53 i següents del Reglament de domini públic hidràulic aprovat per Reial Decret llei 1/2001 del text refós de la Llei d'aigües), així com que no s'ha de realitzar cap activitat que comporte el depòsit de materials en el llit o marges que, per la seua composició, puguen transmetre propietats nocives a les aigües, o siguen susceptibles de contaminar el domini públic hidràulic.  
A la vista de les consideracions formulades, s'ha de ressenyar que la modificació de traçat de la via pecuària denominada assagador del Camí de la Casablanca i Benillup en el terme municipal de l'Alqueria d'Asnar no suposa cap execució d'obra tant en el llit fluvial com en les zones de servitud (5 metres d'amplària) i policia (100 metres d'amplària) d'aquest.  
En conseqüència de tot això, s'ha informat favorablement sobre les consideracions formulades.  
- La Colla Ecologista La Carrasca-Ecologistes en Acció realitza les al·legacions següents:  
Primer. «Que en compliment de la Llei 19/2013, de 9 de desembre, de transparència, accés a la informació pública i bon govern, la informació pública de l'expedient de modificació parcial de traçat de la via pecuària assagador del Camí de la Casablanca i Benillup (exp. FOMODIFVP 01/2015) incloga la publicació de l'expedient en la pàgina web de la Conselleria d'Agricultura, Medi Ambient, Canvi Climàtic i Desenvolupament Rural.»  
Segon. «Que el termini d'exposició pública no s'inicie fins que aquesta publicació siga efectiva i anunciada oficialment».  
Tercer. «Que es tinga en compte el compliment de la Llei 19/2013 en les futures exposicions públiques que es duga a terme per part d'aqueix Servei».  
A la vista de l'al·legació presentada es contesta:  
Primer. L'article 19.5 de la Llei 3/2014, d'11 de juliol, de la Generalitat, de vies pecuàries de la Comunitat Valenciana estableix: «L'acord de modificació del traçat substituirà l'acte de classificació quan es refereix als trams objecte de variació».  
L'article 13.1, de la llei esmentada, determina: «La classificació és l'acte administratiu de caràcter declaratiu en virtut del qual la Generalitat determina l'existència, amplària, traçat i altres característiques físiques generals de cada via pecuària, així com la seua denominació».  
L'article 18 de la Llei 19/2013, de 9 de desembre, de transparència, accés a la informació pública i bon govern, regula les causes d'inadmissió de l'accés a la informació pública, i determina al punt 1, apartats a i e), la inadmissió a tràmit, mitjançant resolució motivada, de les sol·licituds que es referisquen a informació que estiga en curs d'elaboració o de publicació general (apartat a i que siguen manifestament repetitives o tinguen un caràcter abusiu no justificat amb la finalitat de transparència d'aquesta llei (apartat e.  
Resulta inadmissible la sol·licitud de publicació de l'expedient en la pàgina web atés que es refereix a informació que està en curs d'elaboració o de publicació general, i així mateix resulta manifestament repetitiva o té un caràcter abusiu no justificat.  
La informació a què fa referència l'al·legant en la seua sol·licitud està en curs d'elaboració o de publicació general, puix que, ja es va posar a la disposició de qualsevol persona interessada mitjançant publicació en el DOGV, de data 20 d'abril de 2017, de conformitat amb el que s'estableix en l'article 19.3 de la Llei 3/2014, d'11 de juliol, de la Generalitat, de vies pecuàries de la Comunitat Valenciana: «La modificació de traçat se sotmetrà a informació pública per espai d'un mes i s'aprovarà mitjançant una resolució de la conselleria competent en matèria de vies pecuàries, el termini de resolució de les quals serà d'un any des de l'acord d'inici per part de la direcció general competent de la conselleria esmentada».  
Així mateix, la informació sol·licitada resulta manifestament repetitiva, atés que és innecessària la publicació de l'expedient en la pàgina web, en aquest moment procedimental d'informació pública, que d'acord amb l'article 83 punts 1 i 2 de la Llei 39/2015, d'1 d'octubre, del procediment administratiu comú de les administracions públiques:  
«1. L'òrgan al qual corresponga la resolució del procediment, quan la naturalesa d'aquest ho requerisca, podrà acordar un període d'informació pública.  
2. A aquest efecte, es publicarà un anunci en el diari oficial corresponent a fi que qualsevol persona física o jurídica puga examinar l'expedient, o la part d'aquest que s'acorde».  
En aquest sentit, es constata en l'expedient FOMODIFVP 01/2015, que amb data 13 de març de 2017, registre d'eixida núm. 2921 de la Direcció Territorial d'Alacant, es remet anunci per a la seua publicació en el tauler d'edictes de l'Ajuntament de l'Alqueria d'Asnar, durant el termini d'un mes, i amb idèntica data de registre d'eixida número 2922 de la Direcció Territorial esmentada es remet anunci d'exposició pública al Servei de Coordinació i Suport Tècnic de la Conselleria d'Agricultura, Medi Ambient, Canvi Climàtic i Desenvolupament Rural per a la seua publicació en el Diari Oficial de la Generalitat Valenciana.  
D'altra banda, aquesta informació sol·licitada per l'al·legant està disponible per a l'interessat de l'expedient en les oficines de la Direcció Territorial d'Alacant, per la qual cosa es considera innecessària la seua publicació en la pàgina web de la conselleria.  
Segon. Quant al còmput de termini per a l'exposició pública, l'article 29 de la Llei 39/2015, d'1 d'octubre, del procediment administratiu comú de les administracions pública disposa:  
«Els termes i terminis establits en aquesta o altres lleis obliguen les autoritats i personal al servei de les administracions públiques competents per a la tramitació dels assumptes, així com els interessats en aquests.»  
Per tant, d'acord amb el precepte normatiu esmentat, i tenint en compte que l'acte ja va ser publicat en el DOGV amb data 20 d'abril de 2017, el termini no pot modificar-se.  
Tercer. En tots els expedients administratius s'aplica la legislació vigent, donant informació pública de l'expedient administratiu i audiència a les persones interessades. Resulta innecessària la publicació de l'expedient en la web en el moment procedimental d'informació pública i això no implica que es denegue l'accés a la informació sobre aquest, ja que la mateixa informació està disponible per a la persona interessada en les oficines de l'òrgan administratiu instructor de l'expedient, sinó que es considera la sol·licitud efectuada per l'al·legant en el tràmit d'informació pública com a repetitiva, que no redunda en una major transparència del procediment administratiu.  
No obstant això, de conformitat amb el que es disposa en els articles 5 i 7 de la Llei 19/2013, de 9 de desembre, de transparència, accés a la informació pública i bon govern, just abans de remetre al DOGV l'anunci d'exposició pública corresponent haurà de publicar-se en la seu electrònica de la conselleria o pàgina web, els documents que, d'acord amb la legislació sectorial vigent, s'hagen de sotmetre a un període d'informació pública durant la seua tramitació.  
En conseqüència de tot això, s'ha informat desfavorablement sobre les al·legacions formulades.  
Quart. L'article 19.3 de la Llei 3/2014, d'11 de juliol, de la Generalitat, de vies pecuàries de la Comunitat Valenciana estableix que «La modificació del traçat se sotmetrà a informació pública per espai d'un mes, i s'aprovarà mitjançant resolució de la conselleria competent en matèria de vies pecuàries, el termini de les quals de resolució serà d'un any des de l'acord d'inici per part de la direcció general competent de la conselleria esmentada», mentre que l'article 24.3.b. de la Llei 39/2015, d'1 d'octubre, del procediment administratiu comú de les administracions públiques estableix que en procediments iniciats a sol·licitud de la persona interessada, en els casos de desestimació per silenci administratiu, la resolució expressa posterior al venciment del termini s'adoptarà per l'Administració sense cap vinculació al sentit del silenci.  
  
Cinqué. De conformitat amb l'article 28 de la Llei 5/1983, de 30 de desembre, del Consell i amb el que s'estableix en el Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat i el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, i modificacions posteriors.  
  
Vist el que s'ha exposat, les actuacions que hi ha en l'expedient de referència, els preceptes legals esmentats, així com la normativa de compliment obligatori, resolc:  
  
Primer  
Estimar les consideracions presentades per la Confederació Hidrogràfica del Xúquer i desestimar les al·legacions plantejades per la Colla Ecologista La Carrasca-Ecologistes en Acció d'Alcoi, tal com s'indica en la proposta de la Direcció Territorial d'Alacant de data 3 d'agost de 2017.  
  
Segon  
Aprovar la modificació parcial de traçat de la via pecuària assagador del Camí de la Casablanca i Benillup, en el terme municipal de l'Alqueria d'Asnar, tramitada en l'expedient FOMODIFVP 01/2015, conforme al que es disposa en l'informe de l'instructor de 17 de juliol de 2017 i d'1 d'agost de 2017, i procedir:  
- La desafectació del tram de la via pecuària descrita en la documentació i representat gràficament en la planimetria, les dades de la qual queden reflectides en la present proposta.  
- L'afectació del nou tram proposat de la via pecuària descrita en la documentació i representat gràficament en la planimetria, les dades de la qual queden reflectides en la present proposta.  
- L'autorització de la permuta entre els terrenys desafectats i els oferits per l'Ajuntament de l'Alqueria d'Asnar, la qual haurà de formalitzar-se posteriorment per a fer-se efectiva.  
  
La Direcció Territorial d'Alacant ha de notificar la present resolució a la persona interessada, i advertir que contra aquesta, que posa fi a la via administrativa, es podrà interposar recurs potestatiu de reposició davant la consellera d'Agricultura, Medi Ambient, Canvi Climàtic i Desenvolupament Rural, en el termini d'un mes, comptat des de l'endemà de la recepció de la present notificació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. O bé, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació o publicació d'aquesta, de conformitat amb el que es preveu en els articles 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que les persones interessades puguen exercitar qualsevol altre recurs que estimen oportú.  
  
València, 23 de novembre de 2018.- La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.